După scena lui Ridzi, apare pupitrul lui Secureanu! ”Șefa auditului din Primărie l-a învățat pe Secureanu cum să iasă bine cînd l-a prins cu un pupitru de 80.000 de lei!” Clarisa Viciu, directorul executiv de audit în Primărie - cînd controlorii le dau lecții celor controlați cum să mascheze achizițiile supraevaluate!

marți, 20 decembrie 2016, 7:03

Îndrăgostit de festivități, Secureanu a dat unei firme de casă 80.000 de lei pentru un podium și încă 80.000 pentru un pupitru de la care au vorbit el și Sorin Oprescu!

Florin Secureanu n-ar fi existat fără complicitatea celor care trebuiau să-l controleze.

Vreme de 9 ani, oameni și instituții au închis ochii.

Povestea Clarisei Viciu, cea care a auditat, an de an, bugetul de 1 miliard de euro al PMB.

Și care l-a avut în mînă pe Secureanu încă din 2012.

Și care ”l-a învățat cum să ascundă achiziția supraevaluată a prezidiului, format din podium și pupitre – în total 160.000 de lei”!

Clarisa Viciu este și acum directorul executiv al departamentului de audit din Primăria Capitalei!

#mergemdupăsistem

Investigație de Mirela Neag, Răzvan Luțac și Cătălin Tolontan

Pe 9 noiembrie 2011, primarul Sorin Oprescu, managerul Florin Secureanu și directorul administrativ Paul Stoica se lasă aplaudați de personalul Spitalului Malaxa.

Sub ropotele-recompensă se gudură doi ani de investiții.

”În această perioadă, Primăria a investit circa 7 milioane de euro” – asta împărtășește sălii, emoționat, Florin Secureanu.

Primarul, în schimb, ia o figură solemnă și severă.

Se ține de ceea ce el însuși anunță pe Facebook – Oprescu a venit să verifice.

Scena de 160.000 de lei

De la pupitrul pe care apare crucea roșie a Cavalerilor de la Malta, Sorin Oprescu spune că ”Malaxa este în acest moment un spital de referință pentru București. În ultimii trei ani, în cele 20 de spitale ale sale, Primăria a investit aproximativ 120 de milioane de euro”.

Apoi, edilul coboară cei 10 centimetri cîteva zeci de centimetri care înalță podiumul.

Se duce lîngă Secureanu, la masă.

În spatele lor începe să ruleze un filmuleț luminos.

Pupitrul de la care a vorbit, masa de prezidiu și podiumul pitic pe care stau au costat 160.000 de lei, aproape 40.000 de euro!

Scaunele adaugă încă 20.000 de euro.

Fiul predă, mama recepționează

Un an mai tîrziu, decembrie 2012.

Clarisa Viciu privește hîrtia și se înroșește.

Ca șefă a serviciului de audit intern al Primăriei Bucureștiului, Viciu are o colecție de năzdrăvănii.

Asta e, însă, una tare.

”Malaxa”, spitalul pe care-l controlează, a cumpărat un podium, ”că asta scrie în hîrtii”, de 80.000 de lei, și pupitre tot de 80.000 de lei!

Clarisa Viciu se uită pe procesul verbal de recepție.

Abia acum amețește de-a binelea.

”Cum să-i predea Lupișcă lui Lupișcă?!”

-Uitați-vă și voi, Vasilica Lupișcă, angajata spitalului, preia de la Marius Lupișcă!

-Da, e Vasilica, e magazinera noastră. Iar Marius e băiatul ei, care are firma.

-Nu se poate asta! E prea de tot. Refaceți procesul verbal de recepție!

-Dacă așa ziceți…

Firma băiatului magazinerei, un milion de lei de la Malaxa

Dialogul are loc în decembrie 2012 și este relatat de martori oculari.

”Clarisa Viciu ne-a învățat cum să facem ca actele să acopere, cît de cît, faptul că am cumpărat mobilă la preț uriaș!”, povestește un angajat din spital.

Controlorul îl învăța pe controlat cum să scape.

Daria Mob Design SRL este firma lui Marius Lupișcă, băiatul magazinerului de la Spitalul ”Malaxa”.

În 2011, cu trei săptămîni înainte de inaugurare, Daria Mob Design mobilează sala de festivități a spitalului:

80.000 lei – pupitre

53.000 lei – dulapuri

80.000 lei – scaune

80.000 lei – podium

TOTAL 293.000 lei

Plățile făcute pentru mobilă:

”Ne-am crucit, dar n-am avut ce face. Era ordinul lui Secureanu că dorea în mod special să se lucreze cu firma Daria Mob pentru inaugurarea cu Oprescu”, rezumă oamenii din ”Malaxa”.

Vă amintiți de scena plătită de Monica Iacob Ridzi, la Costinești, în 2009?

Au trecut 7 ani și mobila ne ține în continuare în priză.

Atunci, Ministerul Tineretului a plătit o scenă cu 65.000 de euro.

Acum, descoperim că Spitalul Malaxa a dat 60.000 de euro pe un podium, un pupitru și 100 de scaune.

În loc de control, Viciu reface documentele

În decembrie 2012, cînd vine în control la ”Malaxa”, Clarisa Viciu este directorul executiv al direcției de audit din Primăria Capitalei.

17 ani de vechime în Primărie are Clarisa Viciu

Ea reprezintă autoritatea supremă a Primăriei pe zona de control și cheltuire corectă a banului public.

”Respectul față de lege și integritate morală”, sînt primele cuvinte din CV-ul ei.

Intrată în instituție pe vremea lui Viorel Lis, Clarisa Viciu schimbă primarii și veghează ca miliardul de euro pe an să fie cheltuit cum scrie la carte.

La experiența ei, rezolvarea situației de la Malaxa este o sarcină oarecare.

”Am refăcut documentele după cum ne-a zis Clarisa Viciu. Au discutat îndelung în birou, managerul a fost fericit, ea a plecat fericită și ei doi au rămas într-o relație excelentă”, povestesc oamenii din Malaxa.

Facturile nu există în spital

Rezultatul?

Mobilarea sălii costă 300.000 de lei și Secureanu învață de la cei mai buni cum se maschează lucrurile!

1 milion de lei a încasat, în mandatul lui Secureanu, firma Daria Mob de la spital

Întocmesc nota de fundamentare, o scot pe mama patronului, doamna Vasilica de la magazie, de pe procesul verbal, totul e OK.

Și o încăpere ”de pînă în 100 de locuri și puțin peste 100 de metri patrați”, conform directorului administrativ Paul Stoica, este mobilată la aproape 70.000 de euro.

”Facturile nu există nici acum în spital!”, confirmă cineva din ”Malaxa”.

Cînd DNA le va căuta nu le va găsi decît dacă nu le scoate vreunul dintre oamenii lui Secureanu de pe unde sînt dosite.

Pe aici a trecut Clarisa Viciu!

”De ce am lucrat cu Daria Mob dacă era firma băiatului magazinerei? Pentru că Florin Secureanu era vecin cu magazinera, sînt prieteni. Managerul a decis toată mobilarea” Paul Stoica, director administrativ la ”Malaxa”

Primăria nu a dat raportul de audit

Și raportul de audit al directoarei din Primărie redactat în ianuarie 2013?

”Apă de ploaie, normal”, zîmbesc oamenii din „Malaxa”.

”Am găsit ceva, ca peste tot”, a spus Clarisa Viciu, aseară, pentru ziar. ”Mai multe nu declar, am dat ce am avut către biroul de presă al Primăriei”, conchide ea.

Gazeta i-a spus că va scrie azi despre faptele ei.

Ziarul a vrut să obțină și perspectiva directorului de audit, dar Viciu a zis că și mîine e o zi. Dacă poți să trăiești pe aripile vîntului, de ce nu?

Prin consilierii de imagine, primăria nu răspunde la telefoane și la mesajele ziarului, dacă tot întreabă publicul ce ne răspunde Gabriela Firea.

Nimic nu ne răspunde.

De cinci zile, Primăria nu mai furnizează nici un document public pe care ziarul îl solicită, nici raportul de audit al Clarisei Viciu.

”Da, am lucrat la Malaxa, unde era și mama mea” e tot ce spune și Marius Lupișcă, patronul lui Daria Mob Design.

Crima perfectă.

Viciu, analize gratuite la ”Malaxa”

În continuarea relației cordiale, Secureanu îi face favoruri Clarisei Viciu.

Atît ea, cît și rudele sale beneficiază de analize gratuite la „Malaxa”.

Ziarul publică, fără nici o dată medicală și personală, facsimilul uneia dintre ele.

Nu e normal să ți se facă analize gratuite?

Încercați și dumneavoastră la ce spital vreți să vedem dacă vi se fac!

Cît despre Clarisa Viciu, ea rămîne directorul cel mare pe audit în PMB pînă în septembrie 2015.

Atunci, primarul general interimar Marin Ștefănel demite cinci directori, printre care și pe Viciu.

Întrebat ieri de ziar, fostul primar explică: ”Citesc presa și am avut suspiciuni legate de activitatea unor directori din Primărie. Ceea ce am reclamat atunci, privind modul în care au fost cheltuiți banii de investiții ai Administrației Spitatelor și faptul că Auditul Intern nu a putut preveni dezastrul, s-a adeverit”.

Ați avut și alte informații?

Răspuns: ”Nu, nu am cunoscut-o, nu știu mai multe, dar și mîine aș face la fel!”.

Din nou în control

”Respectul față de lege și integritate morală” nu pot fi însă persecutate mult timp.

Clarisa Viciu redevine ”director executiv” la începutul lui 2016, în mandatul de interimar al liberalului Răzvan Sava.

Astăzi, Viciu e din nou șeful amuzat, din acea dimineață, cînd a văzut factura pentru pupitrul de 80.000 de lei de la ”Malaxa”.

Ea controlează.

Ea coordonează.

Ea veghează la cheltuirea corectă a miliardului de euro pe care bucureștenii îl dau, an de an, orașului lor.

CUPRINS: Toate capitolele din investigația GSP despre Florin Secureanu/Spitalul Malaxa/Sistemul de sănătate

Save

Save

Save

Save

Save

Save

Save

Save